## L’Espai d’Art Contemporani de Castelló (EACC) celebra el Dia Internacional dels Museus amb un concert i el comiat de l’exposició ‘Todo al rojo’

*** Prop de 5.000 persones han visitat la mostra de Fotolateras, que conclou el diumenge 18 de maig
* L’EACC acull a les 12:00 hores el concert de la violinista i productora de música electrònica Nuria García**

L’Espai d’Art Contemporani de Castelló (EACC), espai de l’Institut Valencià de Cultura, celebra el Dia Internacional dels Museus el diumenge 18 de maig amb la clausura de l’exposició ‘Todo al rojo’ de Fotolateras i un concert de la violinista i productora electrònica castellonenca Nuria García.

La mostra ‘Todo al rojo’, del col·lectiu Fotolateras, conclou amb prop de 5.000 visites des de la seua inauguració el mes de gener. El grup, format per Lola Barcia Albacar i Marinela Forcadell Breva, és conegut per la seua trajectòria artística a través de la fotografia estenopeica. A mode de quadern de viatge, han mostrat en l’EACC una instal·lació amb obres de nova creació produïdes per a l’Espai.

La mostra consta d’una gran instal·lació audiovisual formada per huit vídeo-projeccions sincronitzades de manera rítmica i intuïtiva; una peça escultòrica *Això no és una llanda* (2025), que mostra la seua col·lecció personal de llandes emprades al llarg de la seua carrera; i una *Incubadora d’Imatge* (2025), que es constituïx com a espai de revelat a la disposició del públic.

Des de la seua inauguració, els visitants a la mostra han participat en la generació d’una nova peça que ha conclòs amb la finalitat de l’exposició i que ha revelat la imatge ‘oculta’ que es pot vore fins a este diumenge, 18 de maig.

Paral·lelament a l’exposició, ‘Todo al rojo’ ha comptat amb cicles específics de cine dedicats a la fotografia, tallers i diverses visites guiades adaptades a públics diferents.

**Música per a celebrar el Dia dels Museus**

D’altra banda, l’EACC acull en el Dia Internacional dels Museus el concert de la violinista i productora electrònica castellonenca Nuria García, que tindrà lloc a les 12 hores.

Originària de Benicarló i formada a Barcelona, una residència artística a la Casa Batlló de la capital catalana li va permetre explorar noves possibilitats creatives. Després d’una llarga estada a Tenerife i establida actualment a Eivissa, fusiona ritmes electrònics amb el seu violí elèctric, creant un estil únic i inimitable.

El concert compta amb la col·laboració de la Diputació de Castelló. L’entrada és lliure fins que es complete l’aforament. Es pot trobar més informació en la web d’[EACC](http://eacc.ivc.gva.es/).

Fecha: 16/05/2025